Квакшы

Ква́кшы (Hylidae) — сямейства бясхвостых земнаводных.

Даўжыня цела складае 2-13,5 см. Афарбоўка квакшаў прыкметна мяняецца ў залежнасці ад тэмпературы і вільготнасці навакольнага асяроддзя. У большасці відаў кончыкі пальцаў расшыраны на канцы ў дыскі-прысоскі, якія з'яўляюцца прыстасаваннем да лажання па вертыкальных паверхнях.

Кормяцца квакшы ў асноўным дробнымі насякомымі і іх лічынкамі. Здабычу захопліваюць доўгім языком. Самкі адкладваюць да 1000 ікрынак.

Пашыраны пераважна ў тропіках Амерыкі і Аўстраліі. Жывуць у асноўным на дрэвах. Актыўныя ўначы.

Сямейства ўключае каля 580 відаў. Найбольшы род — сапраўдныя квакшы (Hyla), каля 450 відаў. На Беларусі адзіны від — квакша звычайная (Hyla arborea, драўнянка).

Жывуць у няволі.


Катэгорыя:Сямействы земнаводных